ከካርቦን ነጻ ኢኮኖሚ ለመገንባት የታቀደውን ግብ ለማሳካት በትኩረት እየተሰራ ነው
 እ.አ.አ በ2025 ከካርቦን ነጻና መካከለኛ ገቢ ያላት ሀገር እውን ለማድረግ በትኩረት እየተሰራ መሆኑን የአካባቢ፣ የደንና የአየር ንብረት ለውጥ ኮሚሽን ኮሚሽነር አስታወቁ፡፡ የዓለም አቀፍ አረንጓዴ ልማት ኢንስቲትዩት፤ ከኮሪያ ዓለም አቀፍ ትብብር ኤጀንሲና ከሌሎች ዓለም አቀፍ አጋር አካላት ጋር በመሆን በአየር ንብረት ለውጥ መከላከልና አረንጓዴ ኢኮኖሚ ግንባታ ዙሪያ ለአመራሮች ግንዛቤ ማስጨበጫ ስልጠና እየሰጠ ነው፡፡ የኢፌዴሪ የአካባቢ፣ የደንና፣ የአየር ንብረት ለውጥ ኮሚሽን ኮሚሽነር ፕሮፌሰር ፈቃዱ በየነ በስልጠናው መክፈቻ ላይ እንደተናገሩት፣ ኢትዮጵያ በ2025 ከካርቦን ነጻ መካከለኛ ገቢ ያላት ሀገርን እውን የማድረግ ግብ አስቀምጣለች። እ.አ.አ በ2011 ለአየር ንብረት ለውጥ የማይበገር አረንጓዴ ኢኮኖሚ ስትራቴጂ መተግበር ከጀመረችበት ወቅት ጀምሮ ግቡን ለማሳካት ተግባራዊ እርምጃዎችን ስትወስድ ቆይታለች፡፡ ግቡን ለማሳካት አዳዲስ ፖሊሲዎችን የማዘጋጀት፤ ተቋማትን የመገንባትና አዳዲስ ፕሮግራሞችን የማስተዋወቅ ተግባራት በስፋት ሲሰራ መቆየቱን የገለጹት ኮሚሽነሩ ግቡን ለማሳካት የሚከናወኑ ተግባራት ተጠናክረው ይቀጥላል ብለዋል፡፡ እንደ ኮሚሽነሩ ማብራሪያ፤ ኢትዮጵያ የፓሪስ ስምምነት አካል እንደመሆኗ ከዓለም አቀፍ ማህበረሰቡም ጋር በቅርበት እየሰራች ነው፡ ፡ ስምምነቱ በሚያዘው መሰረት በአየር ንብረት ለውጥ ዙሪያ እየሰራች ያለውን ሥራም በየወቅቱ እያሳወቀች ነው፡፡ የአየር ንብረት ለውጥ መከላከል የአንድ ሴክተር መስሪያ ቤት ተግባር ብቻ ባለመሆኑ ከቀበሌ እስከ ፌዴራል ሁሉም የመንግሥት አካላት እንደ ዋና ተግባራቸው ተቀብለው እንዲሰሩ መደረጉን ያብራሩት ኮሚሽነር ፕሮፌሰር ፍቃዱ፤ ግቡን የበለጠ የተሳካ ለማድረግ የእድገትና ትራንስፎርሜሽን እቅዱ ጋር ትስስር እንዲኖረው መደረጉን አንስተዋል፡፡ በሀዋሳ ዩኒቨርሲቲ የወንዶ ገነት የደንና የተፈጥሮ ሃብት ኮሌጅ ዲን ሞቱማ ቶሌራ እንደተናገሩት፤ ሀገሪቷ የአየር ንብረት ለውጥን ለመከላከል የያዘችውን ግብ ለማገዝ በማስተማር፣ በምርምርና የማህበረሰብ አገልግሎት ላይ በትኩረት በመስራት የአየር ንብረት ለውጥ የመከላከል አቅሟን ለማጎልበት እየሰራች ነው፡ ፡ ኮሌጁ በደን ልማት ትምህርትና በአየር ንብረት ለውጥ መከላከል የልህቀት ማእከል ለመሆንም እየሰራ ነው፡፡ በኢትዮጵያ የኮሪያ ሪፐብሊክ አምባሳደር ሁንሚን ሊም በበኩላቸው፤ ኢትዮጵያ ፈጣን እድገት ማስመዝገብ ብትችልም፤ አየር ንብረት ለውጥ አሁንም የሀገሪቱ እድገት ጋሬጣ ሆኗል ብለዋል፡፡ ሀገሪቷ ለአየር ንብረት ለውጥ የማይበገር አረንጓዴ ልማት ስትራቴጂን በመከተል በግብርና፣ በደን ልማት፣ በመሬት አጠቃቀም የተለያዩ ስኬቶችን ብታስመዘግብም ብዙ ይቀራታል፡፡ ኮሪያ ለአረንጓዴ ልማት ትልቅ ትኩረት በመስጠቷ በአጭር ጊዜ መካከለኛ ገቢ ካላቸው ሀገራት ተርታ መሰለፍ መቻሏን ያነሱት አምባሳደሩ፤ ይህን ልምዷን ለኢትዮጵያ የማካፈል ፍላጎት እንዳላት ተናግረዋል፡፡ ሁለቱ ሀገራት በአየር ንብረት ለውጥ ዙሪያ አብረው ሲሰሩ የነበረ ሲሆን ፤ ይህን ትብብራቸውን ማጠናከር ይፈልጋሉ፡፡ ኮሪያ በዓለም አቀፍ አረንጓዴ ልማት ኢንስቲትዩት አማካይነት ኢትዮጵያን ጨምሮ ለሌሎች ሀገራት ስታደርግ የነበረውን ድጋፍም አጠናክራ እንደምትቀጥልም አብራርተዋል፡፡አዲስ ዘመን ነሃሴ 3/2011 መላኩ ኤሮሴ